ໄທຢຶດງາຊ້າງແລະນໍແຮດ ຈາກອາຟຣິກາ
ເຈົ້າໜ້າທີ່ໄທ ຢຶດງາຊ້າງ 100 ກວ່າງາ ແລະນໍແຮດອີກ 3 ນໍ ທີ່ສົງໄປແຕ່ອາຟຣິກາ
ເຈົ້າໜ້າທີ່ໄທຢຶດງາຊ້າງແລະນໍແຮດໄດ້ຈຳນວນນຶ່ງ ທີ່ຖືກລັກລອບນຳເຂົ້າປະເທດ ໂດຍ ເຊື່ອງໄວ້ໃນຕູ້ຄອນເທນເນີ້ບັນທຸກສິນຄ້າຂອງເຮືອບິນສົ່ງໄປແຕ່ໄນຈີເຣຍ ໃນມື້ວັນສຸກວານນີ້ ເຈົ້າໜ້າທີ່ພາສີຂອງໄທໄດ້ນຳອອກມາສະແດງ ງາຊ້າງຈຳນວນ 118 ງາພ້ອມກັບງາຊ້າງທີ່ຖືກຕັດແລ້ວ 50 ທ່ອນແລະນໍແຮດອີກ 3 ນໍ ພວກເຈົ້າໜ້າທີ່ກ່າວ ວ່າ ງາຊ້າງແລະນໍແຮດເຫຼົ່ານີ້ໄດ້ຖືກຄົ້ນພົບໃນຕູ້ສົ່ງສິນຄ້າ ທີ່ສະໜາມບິນບາງກອກ ໃນ ຕົ້ນອາທິດນີ້ ຫີບສົ່ງສິນຄ້າ 11 ຫີບທີ່ຈັບໄດ້ໃນຄັ້ງນີ້ຖືກລະບຸວ່າເປັນ “ເຄື່ອງຫັດຖະກຳ” ແລະມີມູນຄ່າ 1 ລ້ານ 7 ແສນໂດລາໃນຕະຫຼາດມືດ ເຈົ້າໜ້າທີ່ເວົ້າວ່າ ສິນຄ້າດັ່ງກ່າວແມ່ນສົ່ງໄປໃຫ້ພວກຜູ້ຊື້ຄົນນຶ່ງໃນເຂດພາກກາງຂອງໄທ ທີ່ຊື່ຂອງຜູ້ກ່ຽວບໍ່ໄດ້ມີການເປີດເຜີຍໃຫ້ຊາບ ພວກເຈົ້າໜ້າທີ່ແຈ້ງໃຫ້ຊາບຕື່ມວ່າ ສິນຄ້າ ເຫຼົ່ານີ້ມີຕົ້ນຕໍສົ່ງໄປແຕ່ນະຄອນ Lagos ປະເທດໄນຈີເຣຍ ໂດຍຜ່ານທາງກາຕ້າແລະມາ ເລເຊຍ ກ່ອນຈະໄປເຖິງປະເທດໄທ ນັບແຕ່ປີ 1975 ເປັນຕົ້ນມາ ສົນທິສັນຍານາໆຊາດວ່າດ້ວຍການຄ້າສັດແລະພືດທີ່ກຳລັງ ຈະສູນພັນຫຼື CITES ໄດ້ຫ້າມບໍ່ໃຫ້ມີການຄ້າງາຊ້າງເກືອບທັງໝົດເພື່ອຢຸດຕິການຂ້າຊ້າງ ເອົາງາ ມີ 175 ປະເທດເຫັນພ້ອມກັບສົນທິສັນຍາສະບັບນີ້ແລະຜູ້ໃດກໍຕາມທີ່ຖືກຈັບໄດ້ ວ່າ ມີການລັກລອບຄ້າຊິ້ນສ່ວນຂອງສັດແລະພືດເຫຼົ່ານີ້ແລ້ວ ແມ່ນປະເຊີນກັບການຖືກລົງ ໂທດຢ່າງໜັກ